Mandag morgen må de 136 hjemsendte efterskoleelever på Himmerlandscentrets Idrætsefterskole i Haverslev igen komme tilbage. Det betyder, at der igen vil være flere mennesker i byen. Derfor har ledelsen på skolen i samarbejde med den lokale Spar købmand besluttet at gentage succesen fra foråret for at undgå, at eleverne kommer for meget i kontakt med de lokale i byen. Her var det nemlig muligt for eleverne at handle hos Spar efter lukketid – og det bliver det igen. -	Det gik så godt i foråret, derfor har vi besluttet at gentage det. Det var først meningen, at vi ville have lavet en pop-up-butik på skolen, men det blev for omstændeligt. På denne måde kan eleverne også bedre vælge. Hvad de gerne vil have, siger Christian Rick Vestergaard, der er indehaver af Spar i Haverslev. Køber ind til hygge To gange om ugen efter lukketid kan eleverne fra efterskolen handle hos købmanden helt for sig selv. Hver mandag og torsdag får de en time efter butikken lukker kl. 20. Her kommer de i små grupper ad gangen. -	Det er min oplevelse, at eleverne er glade for det. Efterskolerne har været så hårdt ramt her under corona. Alle deres aktiviteter, fester og rejser er blevet aflyst. Hvis vi kan forsøde deres tilværelse bare lidt, så gør vi det gerne. Vi vil gerne hjælpe, hvor vi kan, siger købmanden. Sidste år købte eleverne primært ting til at hygge sig med. For eksempel slik, chips og sodavand.

Opsummering:
Ligesom i foråret får eleverne fra Himmerlandscentrets Idrætsefterskole også denne gang lov til at handle hos den lokale Spar købmand. Dog først efter lukketid to gange om ugen.